b'\n_START_ARTICLE_\nMarju K\xc3\xb5ivupuu\n_START_PARAGRAPH_\nMarju K\xc3\xb5ivupuu (s\xc3\xbcndinud 14. novembril 1960 V\xc3\xb5rumaal) on eesti filoloog, kultuuriloolane, kirjanik ja folklorist. Ta on Tallinna \xc3\x9clikooli Humanitaarteaduste instituudi maastiku ja kultuuri keskuse vanemteadur. Lisaks loengute andmisele tegeleb teadust\xc3\xb6\xc3\xb6de ning juhendamisega. _NEWLINE_Marju K\xc3\xb5ivupuu on s\xc3\xbcndinud M\xc3\xa4ep\xc3\xb5ru k\xc3\xbclas V\xc3\xb5rumaal. T\xc3\xa4nu oma p\xc3\xa4ritolule valdab soravalt v\xc3\xb5ru keelt. 8. klassi l\xc3\xb5petas ta Valga 1. Keskkoolis 1976. aastal, Tartu 5. Keskkooli bioloogia-geograafia s\xc3\xbcva\xc3\xb5ppega klassi 1979. aastal. 1986. aastal l\xc3\xb5petas ta Tartu \xc3\x9clikooli eesti filoloogina. 2002. aastal kaitses Marju K\xc3\xb5ivupuu doktorit\xc3\xb6\xc3\xb6 surmakultuuri suundumustest V\xc3\xb5rumaa matusekombestiku n\xc3\xa4itel. _NEWLINE_Marju K\xc3\xb5ivupuul on kaks poega: Kaarel K\xc3\xb5ivupuu (s\xc3\xbcndinud 1987) ja Martin Torp (s\xc3\xbcndinud 2000)._NEWLINE_Ta on pidanud erialaseid loenguid ka tele- ja raadiosaadetes ning osaleb Vikerraadio m\xc3\xa4lum\xc3\xa4ngusaate "Mnemoturniir" v\xc3\xb5istkonnas. On avaldanud eri teemadel artikleid nii \xc3\x95htulehes, Postimehes kui ka Maalehes. _NEWLINE_K\xc3\xb5ivupuu oli 2017. aasta suvel toimunud XII noorte tantsupeo idee "Koit ja H\xc3\xa4marik" \xc3\xbcks autoreid. V\xc3\xb5itis tantsupeo ideekavandi konkursi koos Margus Toomla, Meelis Kompuse, Maian K\xc3\xa4rmase ja Rasmus Puuri koosloomes s\xc3\xbcndinud t\xc3\xb6\xc3\xb6ga._NEWLINE_Uurimishuvidena on v\xc3\xa4lja toonud inimese ja looduse/maastiku suhted ning kultuurip\xc3\xa4randid. Lisaks tegeleb aktiivselt surmakultuuri ja rahvameditsiini uurimisega.\n_START_SECTION_\nHaridustee\n_START_PARAGRAPH_\n1995\xe2\x80\x931999 EPM\xc3\x9c, doktorantuur_NEWLINE_1990\xe2\x80\x931993 Tartu (Riiklik) \xc3\x9clikool, aspirantuur, hiljem magistrantuur_NEWLINE_1980\xe2\x80\x931986 Tartu (Riiklik) \xc3\x9clikool, diplomi\xc3\xb5pe\n_START_SECTION_\nT\xc3\xb6\xc3\xb6kohad ja ametid\n_START_PARAGRAPH_\n2017\xe2\x80\x93... Tallinna \xc3\x9clikool, Humanitaarteaduste instituut, Maastiku ja kultuuri keskus, vanemteadur, hiljem dotsent_NEWLINE_2007\xe2\x80\x932017 Tallinna \xc3\x9clikool, Eesti Humanitaarinstituut, vanemteadur_NEWLINE_2005\xe2\x80\x932007 Tartu \xc3\x9clikool, Tartu \xc3\x9clikooli Viljandi Kultuuriakadeemia, dotsent_NEWLINE_2003\xe2\x80\x932004 Tallinna \xc3\x9clikool, filoloogiateaduskond, Eesti filoloogia osakond, Eesti kirjanduse \xc3\xb5ppetool, dotsent'